Často kladené otázky
Čo je klimatický šek?
Klimatický šek je forma finančnej podpory pre ľudí, ktorá má kompenzovať rastúce ceny energií a produktov súvisiace s prechodom na klimatickú neutralitu.
Ľudia by v pravidelných časových intervaloch (napríklad mesačne, alebo ročne) dostávali určitú sumu, ktorá im bude kompenzovať náklady na zelený prechod. Klimatický šek tak výrazne prispieva k inkluzívnemu a sociálne ciltivému prechodu ku klimatickej neutralite.
Táto podpora pomôže najmä rodinám s nízkymi a stredne vysokými príjmami, ktoré sú najviac ohrozené prepadom do energetickej chudoby. Bola by vyplácaná každému obyvateľovi a obyvateľke Slovenska, bez ohľadu na výšku príjmu, či je zamestnaný/á, alebo aký má vek.
Koľko dostanú ľudia peňazí?
V roku 2026 by dostupné prostriedky pre klimatický šek predstavovali podľa prepočtov štúdie (ktorá je podkladom k nášmu návrhu) približne 693 miliónov eur, čo by predstavovalo 127 eur, ktoré by obdržal každý človek. Pri štvorčlennej rodine to znamená slušných 508 eur.
Suma sa v priebehu rokov bude meniť, na začiatku bude nižšia, na konci vyššia. Vždy však bude pre všetkých jednotná, bez byrokratického zaťaženia a vyplácaná automaticky.
Kto každý bude mať na tieto peniaze nárok?
Každý. Dôležitá je hlavne jednoduchosť nášho návrhu. V pravidelných časových intervaloch (napr. mesačne, alebo ročne) štát pošle rovnakú sumu každému obyvateľovi a každej obyvateľke Slovenska bez ohľadu na vek. Aj bábätkám.
Odkiaľ na to vezmeme peniaze?
Peniaze na klimatický šek získame z výnosov z predaja emisných kvót, ktoré putujú do Environmentálneho fondu. V období medzi rokmi 2021 – 2030 dokopy získame 12,4 miliardy eur. 40 % z tejto sumy každoročne pôjde priamo ľuďom. 55 % pôjde na zelené inovácie, energetickú efektívnosť a obnoviteľné energie, 5 % na ochranu prírody.
Ako bude klimatický šek fungovať?
V pravidelných časových intervaloch (napr. mesačne, alebo ročne) štát pošle rovnakú sumu každému obyvateľovi a každej obyvateľke Slovenska bez ohľadu na vek. Aby klimatický šek bol efektívnym nástrojom bez väčších dodatočných nárokov na kapacity štátnej správy, nebude obsahovať distribučné kritériá. Suma bude jednotná a bude rovnomerne rozdeľovať príjmy z aukcií medzi všetkých obyvateľov. Takýto univerzálny prístup je transparentný a administratívne lacnejší. Jednoducho povedané, kažédmu príde domov šek na túto sumu.
Prečo s tým prichádzame práve teraz?
Klimatickým šekom (dividendou) sa zaoberajú mnohé štáty. Uvedomujú si potrebu urýchlene riešiť klimatickú krízu a zároveň nechcú, aby boli náklady na prechod ku klimatickej neutralite rozložené neférovo, či neúnosne pre niektoré, napríklad nízkopríjmové skupiny, obyvateľov. Aj Slovensko musí myslieť na férovosť a sociálnu citlivosť svojich klimatických a environmentálnych politík pre ľudí. Preto veríme, že vláda tentokrát nebude čakať, kým už nebude príliš neskoro, ale podporí náš návrh, ktorého cieľ je jasný - uľahčiť život ľuďom na Slovensku a podporiť ich v zelených investíciách.
Nebudú ľudia peniaze mínať na rôzne s klímou a energiami nesúvisiace veci?
Súčasťou systému dividendy je aj environmentálne spoplatnenie uhlíka, ktoré premieta negatívne dopady emisií skleníkových plynov v cenách ich najväčších producentov, dáva tak na trhu signál spotrebiteľom a motivuje k prechodu na čistejšie riešenia.
Zasielanie uhlíkovej dividendy obyvateľom zvyšuje kúpnu silu domácností. To im môže pomôcť v istej miere k investovaniu do finančne menej náročných alternatív (napr. úsporné spotrebiče). Ak je toto spojené – tak ako to navrhuje aj my v Progresívnom Slovensku - s ďalšími opatreniami pomáhajúcimi domácnostiam v zlepšení dostupnosti dotačných a podporných programov pre zateplenie a obnovu domov, budov výrazne znižujúc ich spotrebu energie, v zmene používaných zdrojov energie smerom k stále lacnejším obnoviteľným zdrojom, môžeme hovoriť o motivácii k investovaniu do bez a nízko emisných technológií a znižovania emisií skleníkových plynov.
Kde si o návrhu môžem prečítať viac a detailnejšie?
K dispozícii je detailná štúdia o uhlíkovej dividende na Slovensku, ktorú pre mňa vypracoval uznávaný think-tank Asociace pro mezinárodní otázky z Českej republiky. Prečítať a stiahnuť si ju môžeš tu:
Ak si chceš prečítať niečo trochu kratšie, na tejto podstránke nájdeš sumár, ktorý pre mňa vypracoval môj odborný poradca a environmentalista Ladsislav Hegyi.
A všetky doplňujúce otázky na túto tému stačí zaslať na [email protected] a ja na ne odpoviem.